CELEX: 52016PC0473
Language: lt
Date: 2016-07-18
Title: Pasiūlymas TARYBOS SPRENDIMAS concerning the allocation of funds decommitted from projects under the 10th European Development Fund for the purpose of replenishing the African Peace Facility

EUROPOS KOMISIJA
            Briuselis, 2016 07 18
            COM(2016) 473 final
            2016/0228(NLE)
            Pasiūlymas
            TARYBOS SPRENDIMAS
            concerning the allocation of funds decommitted from projects under the 10th European Development Fund for the purpose of replenishing the African Peace Facility
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Afrikos taikos priemonė (ATP) iš pradžių įsteigta 2003 m. pagal Kotonu susitarimą
                  1
                ir yra finansuojama iš Europos plėtros fondo (EPF), kuris nėra bendrojo Sąjungos biudžeto dalis. ATP tapo viena pagrindinių priemonių įgyvendinant Afrikos ir ES bendradarbiavimą taikos ir saugumo srityje. ATP 2014–2016 m. laikotarpiui
                  2
                skirti finansiniai ištekliai yra ypač riboti. Pagal tai, kaip jie naudojami dabar, šie ištekliai bus išeikvoti dar laikotarpiui nepasibaigus. 2017–2018 m. laikotarpiui skirti ištekliai taip pat turėtų atitikti nuolatinius poreikius ir Afrikos Sąjungos prašymus prisidėti sprendžiant su Afrikoje tebesitęsiančiomis ir kylančiomis saugumo krizėmis bei nenumatytomis aplinkybėmis susijusias problemas. Reikia užtikrinti ATP poreikių finansavimo nuspėjamumą ir tvarumą. Dabartiniais vertinimais, iki 2018 m. pabaigos ATP finansiniams poreikiams patenkinti reikės 685 mln. EUR.
            
            
               Politiniame ir saugumo komitete (PSK) bei Tarybos Nuolatinių atstovų komitete (COREPER) buvo diskutuojama ATP finansinio tvarumo klausimu, kad remiantis Komisijos pasiūlymais būtų užtikrintas jo finansavimas iki 2018 m.
                  3
                Gegužės 18 d. posėdyje COREPER patvirtino pirmininkaujančios valstybės narės pateiktą kompromisinį pasiūlymą panaudoti lėšas iš 10-ojo ir 11-ojo EPF
                  4
               .
            
            
               Šio pasiūlymo dėl Tarybos sprendimo tikslas – gauti Tarybos leidimą nepanaudotomis 10-ojo EPF lėšomis papildyti Afrikos taikos priemonę iki 491,38 mln. EUR siekiančia suma; iš šios sumos 475 mln. EUR bus skirta prisidėti prie ATP finansavimo iki 2018 m. pabaigos, o 16,38 mln. EUR – padengti Komisijos veiklos išlaidas. Tam, kad šios lėšos būtų papildytos lėšomis iš veiklos lėšų rezervo („réserve non-mobilisable“), ATP bus sutelktos papildomos lėšos iš 11-ojo EPF rezervų (100 mln. EUR iš AKR šalių programai skirto rezervo, su sąlyga, kad prieš tai Afrikos Sąjungos prašymas bus patvirtintas AKR ambasadorių komitete, ir 110 mln. EUR iš nacionalinių orientacinių programų ir (arba) regioninių orientacinių programų rezervo).
            
            
               •Suderinamumas su toje pačioje politikos srityje galiojančiomis nuostatomis
            
            
               
                  ATP yra viena iš pagrindinių priemonių, kuriomis pagal 2007 m. Lisabonoje priimtą bendrą Afrikos ir ES strategiją įgyvendinamas Afrikos ir ES bendradarbiavimas taikos ir saugumo srityje. 2014 m. įvykusiame 4-ajame Afrikos ir ES aukščiausiojo lygio susitikime dar kartą patvirtinta, kad taika ir saugumas yra viena iš penkių bendros strategijos įgyvendinimo prioritetinių sričių.
               
               
                  Atsižvelgdamos į 2015 m. gegužės 18 d. Tarybos išvadas dėl bendros saugumo ir gynybos politikos (BSGP), Europos išorės veiksmų tarnyba (EIVT) ir Komisijos tarnybos įvertins Sąjungos priemonių potencialą sprendžiant su pajėgumų stiprinimu remiant saugumą ir vystymąsi susijusias problemas, tarp jų – galimybę ATP pritaikyti taip, kad būtų pašalinti jos apribojimai. Tuo pačiu metu svarbu, kad ATP toliau vykdytų savo misiją ir prisidėtų prie ES tikslų taikos ir saugumo politikos srityje.
               
               
                  Šiuo pasiūlymu, prisidedant prie ATP tęsiamos veiklos iki 2018 m., taip pat bus prisidėta prie darnaus vystymosi tikslų (DVT), ypač 16-o DVT – skatinti taikią ir įtraukią visuomenę siekiant darnaus vystymosi, užtikrinti visuotinę teisę kreiptis į teismą ir kurti veiksmingas, atskaitingas, įtraukias institucijas visais lygmenimis.
               
               
                  ATP paprastai finansuojamas iš EPF AKR vidaus paketo lėšų. Veikla, finansuojama iš papildomų lėšų, skirtų ATP iš veiklos lėšų rezervo („réserve non-mobilisable“) toliau bus vykdoma atsižvelgiant į bendrus ir konkrečius ATP tikslus, išdėstytus AKR vidaus strategijoje
                     5
                  .
               
               
                  Papildomos lėšos bus naudojamos laikantis 11-ajam EPF galiojančių taisyklių ir procedūrų. Šių lėšų programavimas bus nustatytas Komisijos sprendimu dėl ATP 2014–2016 m. veiksmų programos dalinio pakeitimo
                     6
                   ir Komisijos sprendimu dėl būsimos ATP 2017–2018 m. veiklos programos priėmimo. Abiem atvejais bus reikalingas COREPER patvirtinimas, kaip numatyta 11-ojo EPF įgyvendinimo reglamento 15 straipsnyje
                     7
                  .
               
            
            
               •Suderinamumas su kitomis Sąjungos politikos sritimis
            
            
               
                  NETAIKOMA
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Vidaus susitarimo dėl 11-ojo EPF 1 straipsnio 4 dalis
                     8
                  .
               
               
                  Vidaus susitarimo dėl 11-ojo EPF 1 straipsnio 4 dalyje nustatyta, kad Taryba sprendimą priima vienbalsiai. 
               
            
            
               •Subsidiarumo principas (neišimtinės kompetencijos atveju) 
            
         
         
            
               
                  NETAIKOMA 
                     EPF yra įsteigtas valstybių narių atstovų vidaus susitarimu; pagal jį numatyta galimybė, gavus Tarybos sutikimą, panaudoti nepanaudotas lėšas
                     9
                  . 
               
            
            
               •Proporcingumo principas
            
            
               
                  Pasiūlymas ir visų pirma pasiūlytos sumos  grindžiami EIVT ir Komisijos tarnybų atlikta visapusiška analize (žr. 2016 m. gegužės 10 d. Tarybos dok. 8662/16 priedą). Į pasiūlymą įtrauktos PSK gairės, pavyzdžiui, tam tikroms išlaidoms (pvz., karinių pajėgų išmokoms) taikomi apribojimai, todėl, kitaip nei anksčiau, pagal jį vien iš EPF nėra padengiami visi šios srities Afrikos Sąjungos poreikiai, konkrečiai – taikos paramos operacijų. Pasiūlymas taip pat grindžiamas prielaida, kad prie finansavimo prisidės ir kiti rėmėjai. Visų pirma, kad Afrikos Sąjungos valstybės narės pamažu vykdys 2015 m. birželio mėn. Johanesburge (Pietų Afrika) įvykusiame Afrikos Sąjungos aukščiausio lygio susitikime prisiimtą įsipareigojimą, kad iki 2020 m. jų skiriamas finansavimas taikos operacijoms pasiektų 25 proc. viso joms skiriamo finansavimo; taip pat, kad prisidės ir kiti paramos teikėjai, įskaitant JT. ES valstybės narės taip pat turi galimybę prisidėti papildomais savanoriškais įnašais. Be to, pasiūlymu atsižvelgiama į PSK prašymą patobulinti ATP teikiamos paramos, teikiamos taikos operacijų ir pajėgumų stiprinimo veiklai, pusiausvyrą.
               
            
            
               •Priemonės pasirinkimas
            
            
               
                  ES lygmeniu EPF yra vienintelis ATP finansavimo šaltinis. Dėl teisinių apribojimų iš bendrojo Sąjungos biudžeto finansuojamų priemonių negalima naudoti karinio ar gynybinio pobūdžio operacijoms ar kariniams subjektams remti kitoms nei akivaizdžiai civilinėms užduotims vykdyti.
               
            
            
               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Ex-post vertinimas ir galiojančių teisės aktų tinkamumo patikros
            
            
               
                  NETAIKOMA
               
            
            
               •Konsultacijos su suinteresuotosiomis šalimis
            
            
               
                  NETAIKOMA
               
            
            
               •Tiriamųjų duomenų rinkimas ir naudojimas
            
            
               
                  NETAIKOMA
               
            
            
               •Poveikio vertinimas
            
            
               
                  NETAIKOMA 
               
            
            
               •Reglamentavimo tinkamumas ir supaprastinimas
            
            
               
                  NETAIKOMA
               
            
            
               •Pagrindinės teisės
            
            
               
                  Iš ATP remiamos Afrikos vadovaujamos taikos paramos operacijos, kai gali kilti pavojus pagrindinėms teisėms. Be nuostatų dėl žmogaus teisių, įtrauktų į 11-ojo EPF įgyvendinimo reglamentą, 2014–2016 m. ATP daugiametėje veiksmų programoje pateiktos konkrečios nuostatos, pagal kurias remiami veiksmai, kuriuos vykdant „atsižvelgiama į atitinkamų gairių dėl žmogaus teisių ir moterų bei vaikų apsaugos ir moterų vaidmens sprendžiant konfliktus, taip pat JT Saugumo Tarybos rezoliucijų taikymo, integravimą“. Konkretus pavyzdys – iš ATP remiami taikdariams skirti mokymai žmogaus teisių klausimais. Šios nuostatos taip pat perkeliamos į ATP sutartis su Afrikos Sąjungos Komisija.
               
            
            
               4.POVEIKIS BIUDŽETUI
            
            
               
                  Nėra (EPF nėra ES biudžeto dalis).
               
            
         
         
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Galioja 11-ajam EPF taikoma bei atitinkamose daugiametėse veiksmų programose numatyta stebėsenos, vertinimo ir ataskaitų teikimo tvarka. Papildomos atitinkamos priemonės taip pat įtrauktos į atmintinę („aide-mémoire“) dėl priemonių Afrikos Sąjungos komisijai sustiprinti, kurią 2016 m. balandžio 15 d. pasirašė Europos Komisija ir Afrikos Sąjungos komisija; šių priemonių Afrikos Sąjungos komisija turi laikytis įgyvendindama EPF netiesioginio valdymo tvarka.
               
            
            
               •Aiškinamieji dokumentai (direktyvoms)
            
            
               
                  NETAIKOMA
               
            
            
               •Išsamus konkrečių pasiūlymo nuostatų paaiškinimas
            
            
               
                  Pasiūlymo 1 straipsnio 1 dalyje nustatoma, kad lėšos, neviršijančios 491 387 500 EUR, kurios buvo nepanaudotos vykdant projektus pagal 10-ąjį EPF, bus skiriamos ATP papildyti, kad būtų patenkinti likę ATP 2014–2016 m. veiksmų programos  finansiniai poreikiai ir 2017–2018 m. veiksmų programos numatomi finansiniai poreikiai. 
               
               
                  1 straipsnio 2 dalyje nustatoma, kad iš 1 dalyje nurodytos sumos ne didesnė nei 16 387 500 EUR suma bus skiriama Komisijos veiklos išlaidoms padengti. Ši suma apskaičiuojama taikant tą patį santykį (3,45 proc.), kuris numatytas 11-ojo EPF valdymo tikslams pagal Vidaus susitarimo dėl 11-ojo EPF 1 straipsnio 2 dalies a punktą.
               
               
                  1 straipsnio 3 dalyje nustatoma, kad bus taikomos 11-ojo EPF taisyklės (įgyvendinimo ir finansinis reglamentai
                     10
                  ).
               
               
                  2 straipsnyje nustatoma šio sprendimo įsigaliojimo data.
               
            
            
               2016/0228 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl lėšų, nepanaudotų vykdant iš 10-ojo Europos plėtros fondo finansuojamus projektus, skyrimo Afrikos taikos priemonei papildyti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į Taryboje posėdžiavusių Europos Sąjungos valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis
                  11
               , ypač į jo 1 straipsnio 4 dalį,
            
            
               atsižvelgdama į Europos Komisijos pasiūlymą,
            
            
            
               kadangi:
            
         
         
            
               (1)Komisija 2014 m. liepos 15 d. Sprendimu C(2014)4907 dėl Afrikos taikos priemonės 2014–2016 m., veiksmų programos, skirtos Afrikos Sąjungos komisijai
                  12
                skyrė 901 339 064,53 EUR sumą Afrikos taikos priemonės (ATP) 2014–2016 m., veiksmų programai. Iš šios sumos 900 000 000 EUR skiriama iš Europos plėtros fondo (EPF) ir 1 339 064,53 EUR – iš papildomų savanoriškų Danijos Karalystės įnašų.
            
            
               (2)Europos Sąjunga jau dabar nemenkai finansiškai prisideda prie paramos Afrikos Sąjungos atsakui į Afrikoje tebesitęsiančias ir kylančias saugumo krizes. Įgyvendintos kelios priemonės, skirtos tvariam finansinių įnašų į ATP lygiui išlaikyti. Vis dėlto atsižvelgiant į esamą ir būsimą padėtį, tam, kad būtų tinkamai atsakyta į Afrikos Sąjungos prašymus, bus reikalingas didesnis Sąjungos įnašas, įskaitant per ATP.
            
            
               (3)Numatyta, kad 2016–2018 m. laikotarpiu papildomi ATP poreikiai sieks 685 000 000 EUR.
            
            
               (4)Tam, kad būtų patenkinti 2016 m. ATP finansavimo poreikiai, tinkamai reaguojama į galimas nenumatytas aplinkybes ir užtikrintas ATP finansavimo iki 2018 m. pabaigos nuspėjamumas, tinkama šiam tikslui panaudoti pagal 10-ąjį EPF vykdant projektus nepanaudotas lėšas.
            
            
               (5)Papildomomis ATP lėšomis būtų finansuojama ATP veikla, įskaitant Afrikos vadovaujamas taikos paramos operacijas, palaikomas Afrikos taikos ir saugumo struktūros (ATSS) veikimas, remiami greito poveikio veiksmai (išankstinio perspėjimo mechanizmas) ir padengiamos Komisijos patirtos veiklos išlaidos.
            
            
               (6)Šios lėšos turėtų būti naudojamos pagal ATP daugiametes veiksmų programas
                  13
                ir laikantis 11-ajam EPF taikomų taisyklių ir tvarkos, kaip išdėstyta Tarybos reglamentuose (ES) Nr. 2015/322
                  14
                ir 2015/323
                  15
               .
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               2016–2018 m. laikotarpiu ATP papildyti iš lėšų, nepanaudotų vykdant 10-ojo Europos plėtros fondo finansuojamus projektus, skiriama suma, neviršijanti 491 387 500 EUR. 
            
            
               Iš šios sumos 16 387 500 EUR skiriami Komisijos patirtoms veiklos išlaidoms padengti.
            
            
               Šios lėšos naudojamos laikantis 11-ajam EPF taikomų taisyklių ir procedūrų.
            
            
               2 straipsnis
            
            
               Šis sprendimas įsigalioja kitą dieną po jo priėmimo.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2000 m. birželio 23 d. Kotonu pasirašytas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas.
               
               
                  
                     (2)
                  2014 m. liepos 15 d. Komisijos sprendimas C(2014) 4907.
               
               
                  
                     (3)
                  Dok. 164/15 AKR, 2015 12 15.
               
               
                  
                     (4)
                  Dok. 8662/16 AKR, 2016 05 10.
               
               
                  
                     (5)
                  2015 m. lapkričio 13 d. Komisijos sprendimas C(2015) 7766 dėl Europos Sąjungos ir AKR valstybių grupės AKR vidaus bendradarbiavimo 2014–2020 m. strategijos dokumento ir orientacinės programos priėmimo.
               
               
                  
                     (6)
                  2014 m. liepos 15 d. Komisijos sprendimas C(2014) 4907.
               
               
                  
                     (7)
                  2015 m. kovo 2 d. Tarybos reglamentas (ES) 2015/322 (OL L 58, 2015 3 3, p. 1).
               
               
                  
                     (8)
                  Taryboje posėdžiavusių Europos Sąjungos valstybių narių vyriausybių atstovų vidaus susitarimas dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (OL L 210, 2013 8 6, p. 1).
               
               
                  
                     (9)
                  Vidaus susitarimo dėl 11-ojo EPF 1 straipsnio 4 dalis ir 2015 m. kovo 2 d. Tarybos reglamento (ES) Nr. 2015/323 dėl 11-ajam Europos plėtros fondui taikomo finansinio reglamento (OL L 58, 2015 3 3, p. 17) 61 straipsnis.
               
               
                  
                     (10)
                  2015 m. kovo 2 d. Tarybos reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1) ir 2015 m. kovo 2 d. Tarybos reglamentas (ES) 2015/323 dėl 11-ajam Europos plėtros fondui taikomo finansinio reglamento (OL L 58, 2015 3 3, p. 17).
               
               
                  
                     (11)
                  OL L 210, 2013 8 6, p. 1.
               
               
                  
                     (12)
                  Komisijos sprendimas C(2014)4907 su pakeitimais, padarytais Komisijos sprendimais C(2015) 1254, C(2015) 4995 ir C(2015) 8627.
               
               
                  
                     (13)
                  2014 m. liepos 15 d. Komisijos sprendimas C(2014) 4907.
               
               
                  
                     (14)
                  2015 m. kovo 2 d. Tarybos reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1).
               
               
                  
                     (15)
                  2015 m. kovo 2 d. Tarybos reglamentas (ES) 2015/323 dėl 11-ajam Europos plėtros fondui taikomo finansinio reglamento (OL L 58, 2015 3 3, p. 17).